अब हम सबसे बड़े, चीन से भी, अब हमें महाशक्ति बनने से कोई नहीं रोक सकता
India China Population 2023 भारत अब दुनिया की सबसे बड़ी ताक़त बनने जा रहा है। संयुक्त राष्ट्र ने बुधवार को घोषणा कर दी है कि भारत की जनसंख्या अब चीन से भी ज़्यादा हो गई है।
भारत अब दुनिया की सबसे बड़ी ताक़त बनने जा रहा है। संयुक्त राष्ट्र ने बुधवार को घोषणा कर दी है कि भारत की जनसंख्या अब चीन से भी ज़्यादा हो गई है। भारत की जनसंख्या अब 142 करोड़ हो चुकी है जो कि चीन से करीब 30 लाख ज़्यादा है। चीन ने पिछले कुछ सालों से अपनी पॉपुलेशन पर क़ाबू करने का काम शुरू किया था, जिसका नतीजा यह था कि पिछले साल वहाँ की जनसंख्या बढ़ने की बजाय घट गई थी।
अपने इस कृत्य पर अब चीन ही पछता रहा है। हालाँकि आधिकारिक तौर पर वह यह कह कर मुँह छिपा रहा है कि क्वांटिटी नहीं बल्कि क्वालिटी पॉपुलेशन चाहिए। इस तर्क को दक़ियानूसी ही कहा जा सकता है। आख़िर कोई देश अपने ही नागरिकों को क्वांटिटी यानी एक तरह की बिना दक्षता वाली भीड़ बताकर क्या कहना चाहता है।
भारत को पॉपुलेशन बढ़ने का फ़ायदा आने वाले वर्षों में होने वाला है। हमारी जनसंख्या की सबसे खूबसूरत बात यह है कि कुल जनसंख्या की आधी यानी पचास प्रतिशत की उम्र तो तीस वर्ष से नीचे है। इसका सीधा सा मतलब यह है कि हमारे जितना युवा देश कोई नहीं है। किसी देश की पचास प्रतिशत से ज़्यादा जनसंख्या युवा होने का मतलब यह है कि उसके पास सबसे बड़ा वर्क फ़ोर्स है।
वर्क फ़ोर्स बड़ा होने से देश का विकास चौगुना गति से होता है। विकास की रफ़्तार जब बढ़ती है तो अर्थ व्यवस्था में सुधार के उपाय जल्द से जल्द कारगर होने लगते हैं। जब अर्थ व्यवस्था तेज़ी से सुधार की दिशा में अग्रसर होती है तो उस देश को कोई महाशक्ति बनने से रोक नहीं सकता। कुल मिलाकर हम महाशक्ति बनने की दिशा में आगे बढ़ रहे हैं।
जब युवाओं की संख्या बहुत बढ़ जाती है तो कौशल विकास भी नए आयाम छूने लगता है। यह कौशल ही हमें दुनिया का सिरमौर बनाने वाला है। दुनिया में हमारे कौशल की माँग बढ़ेगी और दुनिया कौशल की ख़ातिर हमारी ओर खिंची चली आएगी। एपल का भारत आना इसी बात का परिचायक है।
एपल जैसी बड़ी कंपनी अगर चीन के बाद भारत आई है तो इसमें कुछ तो भारतीय कौशल शामिल है ही। फिर हमारा बाज़ार इतना बड़ा है कि दुनिया हमारी ओर ललचाई निगाह से देख रही है। आगे इसमें और भी इज़ाफ़ा होने वाला है। देखना यह है कि हमारी सरकार, हमारी व्यवस्था इतने बड़े वर्क फ़ोर्स को कुशल बनाने के लिए कितनी तेज़ी से अग्रसर होती है और कैसे विकास के पहिए तेज गति से दौड़ पाते हैं।